๑. การที่องค์การบริหารส่วนตำบลจะเข้าไปใช้ที่ดินอื่นเพื่อดำเนินการตามอำนาจหน้าที่ เช่น ที่ราชพัสดุ ที่ดินของหน่วยงานของรัฐ รัฐวิสาหกิจ เพื่อดำเนินการตามอำนาจหน้าที่จะต้องได้รับอนุญาตให้ใช้หรือดำเนินการใด ๆ ในที่ดินดังกล่าวโดยชอบด้วยกฎหมายที่เกี่ยวข้อง และคำนึงถึงความคุ้มค่าด้วย

๒. กรณีทรัพย์สินของมัสยิด พระราชบัญญัติการบริหารองค์กรศาสนาอิสลาม พ.ศ. ๒๕๔๐ มาตรา ๑๘ (๔) กำหนดให้คณะกรรมการกลางอิสลามแห่งประเทศไทยมีอำนาจหน้าที่ออกระเบียบเกี่ยวกับการจัดการทรัพย์สินและการจัดหาผลประโยชน์ของมัสยิด และตามระเบียบคณะกรรมการกลางอิสลามแห่งประเทศไทยว่าด้วยการจัดการทรัพย์สินและการจัดหาผลประโยชน์ของสำนักงานคณะกรรมการอิสลามประจำจังหวัดและมัสยิด พ.ศ. ๒๕๖๐ ข้อ ๗ กำหนดให้การจัดการ การดูแลรักษา การจัดหาผลประโยชน์และการดำเนินการอื่นใดอันเกี่ยวกับทรัพย์สินมัสยิดให้เป็นไปตามมติคณะกรรมการประจำมัสยิด แต่คณะกรรมการดังกล่าวอาจมอบหมายให้กรรมการคนเดียวหรือหลายคนทำการแทนภายใต้เงื่อนไขอย่างใดก็ได้

กรณีของศาลเจ้า กฎเสนาบดีว่าด้วยที่กุศลสถานชนิดศาลเจ้า พ.ศ. ๒๔๖๓ ข้อ ๔ กำหนดว่า ที่ดิน ที่ศาลเจ้าตั้งอยู่ในที่ดินของรัฐบาลก็ดี หรือในที่ดินของเอกชนก็ดี แต่ได้อุทิศให้เป็นสมบัติสำหรับศาลเจ้า โดยสิทธิ์ขาดแล้วก็ดี ในเขตกรุงเทพมหานคร ให้มีโฉนดไว้ในนามกรมพระนครบาล หัวเมืองนอกจากเขต กรุงเทพพระมหานคร ให้มีโฉนดหนังสือสำคัญสำหรับที่ดินไว้ในนามกรมปกครอง กระทรวงมหาดไทยทั้งสิ้น

ดังนั้น การจัดการทรัพย์สินของมัสยิด หรือศาลเจ้า หรือการอุทิศที่ดินให้แก่องค์การบริหารส่วนตำบล จะต้องอยู่ภายใต้บังคับของกฎหมายเกี่ยวกับการจัดการทรัพย์สิน ซึ่งผู้สอบถามควรสอบถามไปยังคณะกรรมการกลางอิสลามแห่งประเทศไทย หรือกรมการปกครอง แล้วแต่กรณี ซึ่งเป็นผู้รับผิดชอบกฎหมายเกี่ยวกับการจัดการทรัพย์สินของมัสยิด หรือศาลเจ้า และการอุทิศที่ดินของมัสยิด หรือศาลเจ้า

อนึ่ง การที่องค์การบริหารส่วนตำบลจะรับที่ดิน (พัสดุ) ที่มีผู้อุทิศให้นั้น จะต้องพิจารณาและปฏิบัติตามระเบียบกระทรวงมหาดไทยว่าด้วยการพัสดุของหน่วยการบริหารราชการส่วนท้องถิ่น พ.ศ. ๒๕๓๕ ด้วย (แจ้งเวียนตามหนังสือกระทรวงมหาดไทย ที่ มท ๐๘๐๘.๒ / ว ๖๗๘๒ ลงวันที่ ๑๑ พฤศจิกายน ๒๕๖๓) ประกอบมติคณะรัฐมนตรี เมื่อวันที่ ๑ สิงหาคม ๒๕๕๐ เรื่อง แนวทางปฏิบัติกรณีราชการขอให้ราษฎรอุทิศที่ดินให้หรือกรณีเข้าไปดำเนินการในที่ดินของเอกชนเพื่อให้มีการใช้ประโยชน์ร่วมกัน (แจ้งเวียนตามหนังสือกระทรวงมหาดไทย ที่ มท ๐๘๐๔.๓/ ว ๑๑๖๗ ลงวันที่ ๒๘ กุมภาพันธ์ ๒๕๖๑)